정조 6년
壬寅四月十九日辰時。上御誠正閣。大臣備局堂上引見入侍時。領議政徐命善。左議政洪樂性。右議政李福源。行戶曹判書金華鎭。行吏曹判書李命植。右參贊鄭尙淳。知中樞府事鄭好仁。工曹判書徐有慶。兵曹判書李性源。禮曹判書金魯鎭。行副司直鄭民始。刑曹判書徐有隣。判尹鄭昌聖。咸春君李昌運。行副司直李柱國。禮曹參判徐有寧。吏曹參判鄭一祥。兵曹參判蔡弘履。校理洪文泳。右承旨李亨元。假注書李敬行。事變假注書李顯道。記注官金健修金鳳顯。以次進伏訖。命善等曰。日間聖體。若何。上曰。一樣矣。命善等曰。王大妃殿氣候。若何。上曰。一樣矣。命善等曰。惠慶宮氣候。若何。上曰。一樣矣。上曰。今日賓對。備堂擧皆入來耶。命善曰。禁將情勢有所惶蹙。聞方來待於闕下。而不敢入來矣。上曰。今日座目。懸進而不進。殊涉可怪矣。仍命書傳敎曰。禁將本情。業已洞燭。而忽於今日賓對。只書進字。不爲登筵。無或本情。猶有未暴之端而然乎。此則自有體諒之道。本營若校若吏之凡係軍器或軍色所屬。一竝令該曹。今日內照律散配後。草記。如是處分之後。主將之見瞞於校吏。益章章明矣。備局堂上李敬懋牌招。申飭行公。書訖。顯道承命出傳。上曰。刑判先爲出去。今番禁營草記時。無論將校與書吏。有所干涉者。盡爲査問勘律。可也。有隣承命退出。上曰。禁將入侍事。分付。賤臣承命出。與李敬懋偕入進伏。命善曰。臣等以權䎸事。昨纔陳箚。而及承批旨。不賜允可。豈以軍兵圍守之勞。貢人供億之苦。不施國法於此等凶逆之類乎。決不可還囚捕廳。而不移禁府矣。樂性曰。聖意所在。臣等亦豈不仰揣。而但此旣大逆不道之賊。則不可以治盜之事治之。而付之於治盜之所也。一番鞫問。嚴査其情跡。然後人心之疑惑。庶可以自解。而國體之損傷。實不可不念矣。福源曰。王府捕廳。事面各殊。伏願亟從臣等之請焉。上曰。卿等之言。非不好矣。而不爲移送禁府。特令秋曹査治者。予有所商量之道。豈不念事面而然乎。命善曰。其子之自處。極爲殊常。以此觀之。必有隱情。不可不窮査得情也。上曰。好生惡死。人之常情。而渠之徑辦。此擧誠可異矣。樂性曰。人心誠不可測。安知無別般隱情。而不爲窮問乎。事體法理。誠不可以尋常處之矣。命植曰。此雖幺麽一小醜。究厥罪惡。極其凶憯。豈可只付該廳。不念疎虞之慮。屢靳允許。不爲鉤覈之道耶。此亦有關於君綱臣義。終不可以置而不問。臣竊恐殿下。亦出於私意。而實非鎭安之道也。上曰。王府體面。與秋曹有異。若自禁府究問。多發罔測之說。則傷人必多。而人心莫可底定。世道之憂。容有其旣。且旣已移囚禁府。而不爲嚴問。有非前例也。許久牢囚。來頭直捧結案。亦關後弊。都不如嚴囚捕廳。以待用刑之日。而渠若徑斃。則可謂都無事。人心庶可自鎭矣。命善曰。渠雖以誣人自服。而不爲覈實。若致徑斃。則人心轉益疑懼。世道尤難鎭定矣。上曰。渠雖罔測不道之類。初頭所告。末乃服以誣招。則渠罪可誅。而其餘則必無是理矣。樂性曰。承此下敎。今日臣子。孰不感動。而反側子。庶可自安矣。然以國體言之。只以秋曹勘斷。決是失刑之大者也。命植曰。只以刑曹招辭。仍捧結案。有傷獄體。此則斷斷不可矣。上曰。王府事體何如。而移囚之後。若或生弊於王府。則是誠可悶矣。命植曰。移囚禁府。而若或生頉。則雖流放竄殛。臣亦固不敢辭矣。上曰。在前亦有如是之例矣。華鎭曰。旣曰告變之賊。而只自刑曹推問。不以王府究覈。則實非國體也。尙淳曰。殿下今日之敎。雖出於鎭安之聖念。而事體亦不可不顧也。上曰。移囚禁府。此是大經大法。而亦有經權竝行之時。卿等姑勿堅執。可也。華鎭曰。此不移囚禁府。不但有傷國體。其在臣分。亦不成說矣。民始曰。適値藏刑。雖不得用刑。而若是誣招。則尤極凶惡。自上深慮。臣固欽仰。而臣等憂慮。亦所固然。只付捕廳。則事面誠爲不可矣。弘履曰。此不嚴問。痛絶根因。則臣心亦不能自安矣。上曰。此則卿失言矣。彼雖凶逆。旣非親戚。則有何不安之端乎。命植曰。今若明覈黑白。洞釋疑懼。則世道可鎭。人心自定。而旣不能痛絶根因。故兵參之言。亦如是矣。弘履曰。其子之致死。已涉殊常。而此賊又若徑斃。則臣等轉益疑晦。莫可鎭定矣。上曰。卿之此言亦過矣。樂性曰。其言則誠過矣。而亦不爲怪矣。上曰。旣曰誣招。則直以誣人。用法於渠。以鎭其他。實爲得宜。若復究問。又發凶言。則連日治獄而後已。人豈可盡誅乎。大抵漸磨而化之者。勝於刑法而禁之。予欲以太古之風治之矣。命善曰。聖敎果好矣。而旣聞凶言。則亦豈終不明覈乎。上曰。卿等姑爲少俟之好矣。命善曰。雖移捕廳。畢竟則一伸臣等抑鬱之情。豈無其時而輿憤所在。未知果如何矣。命植曰。昨日臺閣。默無一言爭執於傳敎已下之後。臣實爲慨然也。命善曰。臣亦將仰奏矣。吏判之言。誠是也。在直玉堂。則尤異於在外臺閣。固當陳箚覆難。而只以講筵一言。草草塞責。臺閣則不但不言。今日又復違召。誠爲寒心矣。上曰。職在三司之臣。則果不能善爲之矣。命善曰。昨日傳敎之後。職在三司者。宜有爭覈。而側聽兩日。寂無一言。至於在直儒臣。亦不過因講筵。略略塞責。旣曰逆獄懲討。寧有如許事體。三司諸臣。一竝削職。何如。上曰。雖未知委折之如何。卿之所奏。不過體例間。申飭依爲之。出擧條。文泳先爲退出。命書傳敎曰。在外臺諫許遞。政官牌招開政差出。待下批仍卽牌招。未署經守令。使之當日署經。仍命大臣奏事。命善曰。因開城留守鄭昌順狀啓。本府被燒民家。卽令廟堂。元恤典外。蠲恤之政。別般講究。指一稟處事。命下矣。燒燼人家。不滿百戶。而惻怛絲綸。至煩十行。此實出於重古都恤災民之盛意。臣竊欽仰。參考西北之近例。酌量本府之舊規。元恤典外。每戶各會付穀一石。以折米題給。一年身役。許令蠲停。其餘結構奠接之方。依聖敎另加助力。俾無棲遑失所之患。仍令守臣。聚會民人。宣布德意。然後擧行形止。使之狀聞。何如。上曰。依爲之。出擧條上曰。今年多有火燒之災。亦甚可怪矣。命善曰。松都被燒民家。則不滿百戶。稍異於向時平壤德川咸興民人之被燒矣。上曰。西北被燒民人處。蠲恤前例。果何如。命善曰。會付穀題給身役蠲停。卽是西北已例。而最久逋則蕩滌。新舊逋則竝停退矣。上曰。松都亦有還穀乎。命善曰。然矣。上曰。開留何日下去乎。命善曰。昨日聞已下往矣。命善曰。頃因慶尙監司趙時俊上疏。牙兵代頉。束伍換定事。從長商確論理啓聞之意。覆啓。分付矣。卽見其狀啓。則以爲。牙兵塡頉。付諸該邑。使之主管。一依束伍軍之制。牙兵之不滿十數者。移附成隊邑。以束伍增減換代事。請令廟堂稟處矣。軍兵代頉。自有定規。一任書記之操縱。實爲本道之謬例。自今爲始。各付其所在邑。代頉則主管修案。操鍊則一體領付。以爲矯正奸弊之道。至於未成一隊之邑。零瑣之額。領付有弊。彼此之役。苦歇無異。換代束伍。儘是兩便之政。竝依狀請施行。何如。上曰。依爲之。出擧條。命善曰。頃因慶尙監司趙時俊陳弊上疏。咸安等八邑牟還。限五萬石。以錢代捧。毋論牟與租。從便移送於穀少邑事。覆啓行會矣。伊後更無皁白。未知有何不便之端否。見今麥秋不遠。糶糴之政。正當其節。如有可以矯捄之道。探問列邑。採取民情。指一狀聞。劃卽變通事。分付。何如。上曰。依爲之。出擧條民始曰。昨年以漕轉事。飭敎申嚴。外方擧行。固當十分惕念。而近來敗船。又復相續。事之寒心。莫此爲甚。風和之時。猶尙如此。若値風高。則又未知其如何。且以洪州事觀之。監色代行。船主不來之弊。尙復如前。苟不別般申飭。則又將無實矣。實監色船主之乘船及私船裝載。必於五月內。盡數發送之意。嚴飭於兩湖道臣。何如。上曰。依爲之。出擧條。上曰。永宗僉使之必於大風大雨之日。發送稅船。至於臭載之境。其不用心。極爲痛駭。故昨已處分。而致敗穀物。則非大同云矣。民始曰。啓下戶曹云。似是稅穀矣。上曰。拯米分俵。實爲海民莫大之弊。一米半粒。皆從辛苦中出。而以其拯劣米分給。擇其精好米捧納者。是豈可爲之政乎。民始曰。聖敎誠然。而實無矯弊之道矣。上曰。拯米旣不堪食。則亦無所用。而輸來之時。尤爲有弊。是亦可悶矣。命善曰。果然矣。拯米之弊。實無可救之道矣。上曰。三月破船前所罕有者矣。民始曰。然矣。洪州則必是故破矣。上曰。此必吏屬所爲。極爲痛駭矣。民始曰。朝家於百姓。蠲減則可也。而吏屬之用意故破。多數穀物。至有徒然見失之弊。是則誠爲不可矣。上曰。邊得讓律文。果何如。命植曰。大典法。漕運致敗者。有晩時發船及不應爲律。不可以一槪論之。而此則三罪俱發。一則添載也。一則實監色不騎船也。一則無船主而沙工兼攝也。似當從重論矣。命善曰。近來守令。全不用心。而致有此等之弊矣。華鎭曰。實監色裝發騎船後。中間換來者。責之於守令。亦難矣。民始曰。此等事。守令不能嚴明申飭。故致有中間相換之弊。豈可曲恕而不爲致責耶。上曰。聞船有大小。非徒千石。雖二千石。亦可容載。故不得不爲添載云矣。華鎭曰。果然矣。民始曰。雖容載千石之船。兼雜費而裝載一千二百石者。不爲添載矣。上曰。三漕倉稅船。何至今不來耶。華鎭曰。似於開月初生。陸續入來。而今則時節差早矣。上曰。前則四月八日以前。稅船已皆上泊。故江上觀燈。傳爲壯觀矣。命善曰。然矣。上曰。漕轉船路。何處最遠乎。民始曰。嶺南最遠。湖南次之。湖西又次之。而湖西稅船之尙未上泊。極可怪矣。上曰。近來敗船。無如前年之甚矣。民始曰。昨年大同萬餘石。公然致敗矣。命善曰。往在丁亥。臣以御史下往湖南時。其時湖南臭載穀包。殆近數萬石矣。上曰。沙格輩。何以駕海往來乎。華鎭曰。小心騎發。則庶不致敗。而此是危道也。昌運曰。本廳餉穀還分之法。自前有謬例。每以各年停捧條及各處貸下。與時在石數。合計半分。歲以爲常矣。今年則別爲定式。只以庫在實數。半留半分。故所分之數。比前半減。方當近畿麥事不登。窮春農民之曾不願受者。十百爲群。來訴願受。可知其民情之切急。而且念耗條。旣不足於經用。就其留庫中。限三分一加分。則民憂可紓。經用少補。下詢大臣處之。何如。上曰。大臣之意。何如。命善曰。旣有願受之民。則雖使加分。似不如前此保還之難捧。依所請許施。恐無妨矣。樂性曰。今此願受者。皆是有土農民。則恐無難捧之慮。依所請許施。似好矣。福源曰。俄於賓廳。臣亦聞摠使之言。事勢似然矣。上曰。依爲之。出擧條。上曰。今年則近畿之民。果多願受者耶。昌運曰。當此麥嶺。米極踊貴。故農民稍實者。亦皆願受矣。福源曰。國朝寶鑑。大臣及文衡之臣。已皆輪看。今則復歸校正所而進獻擇日。以二十五日二十六日二十八日涓吉矣。自校正廳。以草記擧行乎。上曰。唯。上曰。昨日元昊收議。右相便是立異矣。福源曰。元昊事。其後孫旣爲其先祖上言。則禮堂固宜回啓擧行。故臣果陳所見而已。非立異而然也。其餘則臣亦同爲獻議矣。命善曰。右相之言。果是矣。上曰。元昊事。予猶未詳其事蹟。故從多議批下矣。上曰。南孝溫金時習諡狀。未及爲之耶。福源曰。然矣。上曰。未及贈諡之人。今番同爲擧行好矣。命植曰。南孝溫金時習成聃壽三人。旣無子孫。故亦無諡狀。不得擧行。若以樹風礪世之道。自上有別般下敎。則可以同爲擧行矣。上曰。何待諡狀。以其文集所載。撰出諡狀。亦可矣。命植曰。聖敎誠好矣。上曰。令文任諸臣。分製諡狀。誠爲得宜矣。命植曰。金時習則先正臣李珥文集中。已有所撰本傳。可以依此撰狀矣。上曰。三人皆無子孫乎。命植曰。南孝溫外孫有兪泓。而臣未及詳知其爲故相臣姓名與否矣。上曰。元景迪。居在何處乎。命植曰。景迪居在原州。而今番因上言上京。來見於臣。三人事蹟。亦爲記來。而元昊則曾聞原州人。至今稱爲元觀瀾。亦有書院云矣。華鎭曰。海西反庫。狀聞後錄凡例。果好矣。上曰。海西以外。只稱無頉。皆無列錄之事。極爲班駁矣。命善曰。關東則狀聞規例頗詳。海西則後錄凡例尤好。以此知委諸道。俾令同其規例。可矣。華鎭曰。若以後錄爲例。則如嶺南湖南之穀簿最多處。似涉煩屑。此後則只以成冊。上送本曹。似好矣。上曰。戶判所奏果是矣。若歸煩屑之嫌。則卿等相議善處。可也。上曰。刑判出去已久。而何不還入耶。民始曰。俄有以草記爲之之敎。而無入侍之命。故似不入來矣。命退。諸臣以次退出。